**การดำเนินงานประกันคุณภาพภายในสถานศึกษาตามกรอบมาตรฐาน**

**การศึกษาขั้นพื้นฐานเพื่อการประกันคุณภาพภายในสถานศึกษาของโรงเรียน**

**สังกัดสำนักงานเขตพื้นที่การศึกษาประถมศึกษาเพชรบูรณ์ เขต 2**

**AN OPERATION OF INTERNAL QUALITY ASSURANCE OF THE SCHOOLS
BASED ON THE INTERNAL QUALITY ASSURANCE
UNDER PHETCHABUN PRIMARY EDUCATIONAL SERVICE AREA OFFICE 2**

ประชา ตรีศรี1 noragarnz@gmail.com 086-813-6440

อาจารย์ที่ปรึกษา ผู้ช่วยศาสตราจารย์ ดร.ศักดินาภรณ์ นันที2

อาจารย์ที่ปรึกษา ดร.อุทัย ปลีกล่ำ3

**บทคัดย่อ**

การวิจัยครั้งนี้มีวัตถุประสงค์ 1) เพื่อศึกษาสภาพและปัญหาการดำเนินงานประกันคุณภาพภายในสถานศึกษาตามกรอบมาตรฐานการศึกษาขั้นพื้นฐานเพื่อการประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถมศึกษาเพชรบูรณ์ เขต 2 และ 2) เพื่อเปรียบเทียบสภาพและปัญหาการดำเนินงานประกันคุณภาพภายในสถานศึกษาตามกรอบมาตรฐานการศึกษาขั้นพื้นฐานเพื่อการประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถมศึกษาเพชรบูรณ์ เขต 2 จำแนกตามตำแหน่งหน้าที่ และขนาดสถานศึกษา กลุ่มตัวอย่างในการวิจัยครั้งนี้ ได้แก่ ผู้บริหารสถานศึกษา และครูผู้สอน กำหนดขนาดของกลุ่มตัวอย่างโดยใช้ตาราง Krejcie & Morgan ได้กลุ่มตัวอย่าง จำนวน
310 คน โดยใช้วิธีสุ่มแบบแบ่งชั้นตามสัดส่วน สถิติที่ใช้วิเคราะห์ข้อมูล ได้แก่ ร้อยละ ค่าเฉลี่ย ส่วนเบี่ยงเบนมาตรฐาน ค่าทดสอบที และค่าทดสอบเอฟ

**ผลการวิจัยพบว่า**

1.1 สภาพการดำเนินงานประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถมศึกษาเพชรบูรณ์ เขต 2 โดยภาพรวมอยู่ในระดับมาก 1.2 ปัญหาการดำเนินงานประกันคุณภาพภายในสถานศึกษา โดยภาพรวมอยู่ในระดับน้อย

2.1 การเปรียบเทียบสภาพการดำเนินงานประกันคุณภาพภายในสถานศึกษา จำแนกตามตำแหน่งหน้าที่ และขนาดของสถานศึกษา โดยภาพรวม พบว่า มีความคิดเห็นไม่แตกต่างกัน ที่ระดับ .05 2.2 การเปรียบเทียบปัญหาการดำเนินงานประกันคุณภาพภายในสถานศึกษา จำแนกตามตำแหน่งหน้าที่ และขนาดของสถานศึกษา โดยภาพรวม พบว่า มีความคิดเห็นไม่แตกต่างกัน ที่ระดับ .05

**คำสำคัญ** สภาพการดำเนินงาน, ปัญหาการดำเนินงาน, ประกันคุณภาพภายในสถานศึกษา

1 นักศึกษาปริญญาโท หลักสูตรครุศาสตรมหาบัณฑิต สาขาวิชาการบริหารการศึกษา คณะครุศาสตร์ มหาวิทยาลัยราชภัฏเลย

2 สาขาวิชาการบริหารการศึกษา คณะครุศาสตร์ มหาวิทยาลัยราชภัฏเลย

3 ผู้อำนวยการโรงเรียนบ้านเลยตาดโนนพัฒนา สำนักงานเขตพื้นที่การศึกษาเลย เขต 2

**ABSTRACT**

 The purposes of this study were 1) to study the operation and problem of the internal quality assurance of the schools based on the internal quality assurance under Phetchabun Primary Educational Service Area Office 2 and 2) to compare the operation and problem of the internal quality assurance of the schools between respondents’ positions and size of schools. The samples of this study were 310 schools’ administrators and teachers using
Krejcie and Morgan table and the stratified random sampling method. Statistics used for data analysis were percentage, mean, standard deviation, t-test and F-test.

**The study findings revealed as follows :**

1.1 The operation of the internal quality assurance of the schools in total was at high level.

1.2 The problem of the internal quality assurance of the schools in total was at low level.

2.1 The comparison between the respondents’ position and the size of schools on the operation of the operation of the internal quality assurance of the schools in total was not different at a level of .05.

2.2. The comparison between the respondents’ position and the size of schools on the problem of the operation of the internal quality assurance of the schools in total was not different at a level of .05.

**Keyword:** Operation, Problem, Internal Quality Assurance

**บทนำ**

การศึกษาเป็นกระบวนการสำคัญยิ่งในการพัฒนาคนให้สามารถปรับตัวเท่าทันการเปลี่ยนแปลงต่าง ๆ ตามสภาพความต้องการทางเศรษฐกิจ สังคม การเมืองและวัฒนธรรมของประเทศ ดังนั้นประเทศไทยจึงต้องมีการพัฒนาปรับปรุงเปลี่ยนแปลงและพัฒนาเข้าสู่เศรษฐกิจยุคใหม่ มุ่งเน้นการยกระดับคุณภาพทุนมนุษย์ของประเทศ โดยพัฒนาคนให้เหมาะสมตามช่วงวัย การหล่อหลอมให้คนไทยมีค่านิยมตามบรรทัดฐานที่ดีทางสังคม เป็นคนดี มีสุขภาวะที่ดี มีคุณธรรมจริยธรรม มีระเบียบวินัย และมีจิตสำนึกที่ดีต่อสังคมส่วนรวม การพัฒนาทักษะที่สอดคล้องกับความต้องการในตลาดแรงงานและทักษะที่จำเป็นต่อการดำรงชีวิตในศตวรรษที่ 21 ตลอดจนการยกระดับคุณภาพการศึกษาสู่ความเป็นเลิศ (สำนักงานคณะกรรมการพัฒนาเศรษฐกิจและสังคมแห่งชาติ, 2559)

 ทั้งนี้การพัฒนาคนจะสำเร็จได้มากน้อยเพียงใดย่อมขึ้นอยู่กับประสิทธิภาพและคุณภาพของกระบวนการที่ใช้ในการจัดการศึกษา ดังพระราชบัญญัติการศึกษาแห่งชาติ พ.ศ.2542 แก้ไขเพิ่มเติม (ฉบับที่ 2) พ.ศ.2545 และ (ฉบับที่ 3) พ.ศ.2553 ระบุไว้ในหมวด 6 มาตรฐานและการประกันคุณภาพการศึกษา
มาตรา 47 ให้มีระบบการประกันคุณภาพการศึกษาเพื่อพัฒนาคุณภาพและมาตรฐานการศึกษาทุกระดับ ประกอบด้วย ระบบการประกันคุณภาพภายใน และระบบการประกันคุณภาพภายนอก มาตรา 48 ให้หน่วยงานต้นสังกัดและสถานศึกษาจัดให้มีระบบการประกันคุณภาพภายในสถานศึกษาและให้ถือว่าการประกันคุณภาพภายในเป็นส่วนหนึ่งของกระบวนการบริหารการศึกษาที่ต้องดำเนินการอย่างต่อเนื่อง โดยมีการจัดทำรายงานประจำปีเสนอต่อหน่วยงานต้นสังกัด และเปิดเผยต่อสาธารณชน เพื่อนำไปสู่การพัฒนาคุณภาพและมาตรฐานการศึกษา และเพื่อรับรองการประกันคุณภาพภายนอก (สำนักงานรับรองมาตรฐานและการประเมินคุณภาพการศึกษา (องค์การมหาชน), 2542)

 การประกันคุณภาพการศึกษา เป็นกระบวนการวางแผน และกระบวนการจัดการของผู้รับผิดชอบการจัดการศึกษาที่จะรับประกันให้สังคมเชื่อมั่นว่า จะพัฒนาให้ผู้เรียนเกิดการเรียนรู้ได้ครบถ้วนตามมาตรฐานคุณภาพที่ระบุไว้ในหลักสูตร และตรงตามความมุ่งหวังของสังคม ผู้ที่รับประกันคุณภาพการศึกษาโดยตรง คือ ผู้บริหารสถาบันการศึกษา ครู และบุคลากรทางการศึกษา รวมถึงผู้มีส่วนเกี่ยวข้องกับการจัดการศึกษา ต้องมีการรับผิดชอบเรื่องการประกันคุณภาพการศึกษาร่วมกัน นอกจากนี้ระบบการประกันคุณภาพภายในของสถานศึกษา (Internal Quality Assurance) เป็นระบบที่สถานศึกษาสร้างความมั่นใจ (Assure) แก่ผู้รับบริการ ว่าสถานศึกษาสามารถจัดการศึกษาให้มีคุณภาพได้ตามมาตรฐานที่สถานศึกษากำหนด ผู้สำเร็จการศึกษามีความรู้ความสามารถ ทักษะและมีคุณลักษณะที่พึงประสงค์ตามที่หลักสูตรและสังคมคาดหวัง ดำรงชีวิตอยู่ในสังคมได้อย่างมีความสุข รวมทั้งสร้างประโยชน์ให้แก่ครอบครัวและชุมชนตามความเหมาะสมด้วยการบริหารจัดการที่มีคุณภาพทั้งองค์กร (สำนักงานทดสอบทางการศึกษา, 2553)

 ทิศทางการพัฒนาคุณภาพการศึกษาในอนาคต โรงเรียนควรพัฒนาระบบการประกันคุณภาพภายในของโรงเรียนให้มีประสิทธิภาพยิ่งขึ้น ด้วยการวิเคราะห์เป้าหมายในการพัฒนา ผู้เรียนตาม หลักสูตร นำทุกฝ่ายที่เกี่ยวข้องมาร่วมมือกันกำหนดเป้าหมาย การพัฒนาผู้เรียน ตามหลักสูตรและมาตรฐานการศึกษากำหนดแนวทางการพัฒนาไปสู่เป้าหมายดังกล่าว เมื่อถึงสิ้นปีการศึกษาก็นำข้อมูลการประเมินผลการทำงานทั้งข้อมูลเกี่ยวกับผู้เรียนตามรายมาตรฐาน ประมวลหาความสำเร็จที่เกิดขึ้น อุปสรรค ปัญหาที่มี กําหนดเป็นแนวทางการแก้ไขและพัฒนาให้ดียิ่งขึ้น ได้ผลอย่างไรก็รายงานแก่ผู้มีส่วนเกี่ยวข้องให้ทราบอย่างกว้างขวาง เพื่อสร้างความมั่นใจให้แก่ผู้ปกครองและชุมชน ในคุณภาพ การศึกษาของโรงเรียน (จำลอง บุญหล้า, 2550)

 จากการดำเนินการประกันคุณภาพภายในสถานศึกษา ปีการศึกษา 2559 ของสำนักงานเขตพื้นที่การศึกษาประถมศึกษาเพชรบูรณ์ เขต 2 ยังมีปัญหาอุปสรรคหลายประการ เช่น ความเข้าใจและความร่วมมือของบุคลากรต่อการพัฒนาระบบการประกันคุณภาพภายในสถานศึกษายังมีความเข้าใจไม่ตรงกัน การสร้างความเข้าใจให้ผู้บริหารและบุคลากรทางการศึกษาเพื่อให้มีความรู้ความเข้าใจ การประสานงานของสถานศึกษาและหน่วยงานภายนอกยังไม่เชื่อมโยงเพียงพอ และการนำผลการประกันคุณภาพภายในไปใช้และการเผยแพร่ต่อสาธารณชน ยังกระทำจำกัดไม่เป็นผลเป็นรูปธรรม (สำนักงานเขตพื้นที่การศึกษาประถมศึกษาเพชรบูรณ์ เขต 2, 2559)

 ผู้วิจัยปฏิบัติหน้าที่ในสังกัดสำนักงานเขตพื้นที่การศึกษาประถมศึกษาเพชรบูรณ์ เขต 2 จึงสนใจที่จะศึกษาสภาพการดำเนินงานประกันคุณภาพภายในสถานศึกษาตามกรอบมาตรฐานการประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถมศึกษาเพชรบูรณ์ เขต 2 ซึ่งผลของข้อมูลที่ได้รับจากการศึกษาจะนำมาเป็นประโยชน์ต่อผู้บริหารในการวางแผนการบริหารงานและนำไปเป็นการพัฒนางานประกันคุณภาพภายในสถานศึกษาให้มีประสิทธิภาพต่อไป

**วัตถุประสงค์**

1. เพื่อศึกษาสภาพและปัญหาการดำเนินงานประกันคุณภาพภายในสถานศึกษาตามกรอบมาตรฐานการศึกษาขั้นพื้นฐานเพื่อการประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถมศึกษาเพชรบูรณ์ เขต 2

2. เพื่อเปรียบเทียบสภาพและปัญหาการดำเนินงานประกันคุณภาพภายในสถานศึกษาตามกรอบมาตรฐานการศึกษาขั้นพื้นฐานเพื่อการประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถมศึกษาเพชรบูรณ์ เขต 2 จำแนกตามตำแหน่งหน้าที่ และขนาดสถานศึกษา

**สมมุติฐาน**

1. ความคิดเห็นต่อสภาพและปัญหาการดำเนินงานประกันคุณภาพภายในสถานศึกษาตามกรอบมาตรฐานการศึกษาขั้นพื้นฐานเพื่อการประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถม ศึกษาเพชรบูรณ์ เขต 2 ของผู้บริหารสถานศึกษา และครูผู้สอน แตกต่างกัน

2. สภาพและปัญหาการดำเนินงานประกันคุณภาพภายในสถานศึกษาตามกรอบมาตรฐานการศึกษาขั้นพื้นฐานเพื่อการประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถม ศึกษาเพชรบูรณ์ เขต 2 ที่มีขนาดของสถานศึกษาต่างกัน มีสภาพปัญหาการดำเนินงานประกันคุณภาพภายในสถานศึกษาตามกรอบมาตรฐานการประกันคุณภาพภายในสถานศึกษา แตกต่างกัน

**กรอบแนวคิดของการวิจัย**

การวิจัยครั้งนี้ ผู้วิจัยได้ศึกษาเอกสาร แนวคิด และงานวิจัยที่เกี่ยวข้อง จึงได้กำหนดกรอบแนวคิดการวิจัย ดังนี้

 **ตัวแปรต้น** **ตัวแปรตาม**

1. ตำแหน่งหน้าที่

 1.1 ผู้บริหารสถานศึกษา

 1.2 ครูผู้สอน

2. ขนาดของสถานศึกษา

2.1 ขนาดเล็ก

2.2 ขนาดกลาง

2.3 จนาดใหญ่

การดำเนินงานประกันคุณภาพภายในสถานศึกษาตามกรอบมาตรฐานการศึกษาขั้นพื้นฐานเพื่อการประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถมศึกษาเพชรบูรณ์ เขต 2 4 ด้าน

 ด้านที่ 1 คุณภาพของผู้เรียน

 ด้านที่ 2 กระบวนการบริหารและการจัดการของผู้บริหารสถานศึกษา

 ด้านที่ 3 กระบวนการจัดการเรียนการสอนที่เน้นผู้เรียนเป็นสำคัญ

 ด้านที่ 4 ระบบการประกันคุณภาพภายในที่มีประสิทธิผล

**ภาพที่ 1** กรอบแนวคิดของการวิจัย

**วิธีการดำเนินการวิจัย**

1. ประชากรและกลุ่มตัวอย่าง ได้แก่ ผู้บริหารสถานศึกษา และครูผู้สอนในโรงเรียนสังกัดสำนักงานเขตพื้นที่การศึกษาประถมศึกษาเพชรบูรณ์ เขต 2 ใช้การสุ่มตัวอย่าง โดยวิธีการสุ่มแบบแบ่งชั้น (Stratified random sampling) ตามตำแหน่งหน้าที่ และขนาดสถานศึกษา แล้วสุ่มอย่างง่าย (Simple random sampling) กำหนดขนาดของกลุ่มตัวอย่างโดยใช้ตารางแสดงจำนวนประชากรและจำนวนกลุ่มตัวอย่าง ของ Krejcie and Morgan (Krejcie and Morgan, อ้างถึง ในจันทิพย์ เครือจันทร์, 2554 : 93) กำหนดสัดส่วนเป็น ผู้บริหารสถานศึกษา จำนวน 31 คน ครูผู้สอน จำนวน 279 คน รวมกลุ่มตัวอย่างทั้งสิ้น จำนวน 310 คน จากนั้นใช้วิธีสุ่มแบบแบ่งชั้น (Stratified random sampling) เทียบสัดส่วน จำแนกตำแหน่ง และขนาดของสถานศึกษา แล้วทำการสุ่มอย่างง่ายโดยวิธีจับสลากตามสัดส่วนตามอำเภอ และตามขนาดของโรงเรียน

2. เครื่องมือที่ใช้ในการวิจัยครั้งนี้ เป็นแบบสอบถาม ประกอบด้วย 2 ตอน คือ ตอนที่ 1 แบบสอบถามสถานภาพของผู้ตอบแบบสอบถาม ตอนที่ 2 แบบสอบถามเกี่ยวกับสภาพและปัญหาการดำเนินงานประกันคุณภาพภายในสถานศึกษาตามกรอบมาตรฐานการประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถมศึกษาเพชรบูรณ์ เขต 2 มีลักษณะเป็นแบบสอบถามแบบมาตราส่วนประมาณค่า (Rating scale) มี 5 ระดับ

3. การเก็บรวบรวมข้อมูล ผู้วิจัยส่งแบบสอบถามพร้อมด้วยหนังสือขอความร่วมมือในการวิจัยถึงกลุ่มตัวอย่าง โดยส่งและรับคืน ด้วยตนเอง และนัดหมายวัน เวลาในการรับแบบสอบ ถามคืน ส่วนหนึ่งส่งทางไปรษณีย์แล้วให้ส่งกลับคืนผู้วิจัยทางไปรษณีย์ นำแบบสอบถามที่รวบรวมได้มาตรวจสอบความถูกต้องสมบูรณ์ทุกชุด แล้วนำไปวิเคราะห์ข้อมูลเพื่อหาผลการวิจัย

4. การวิเคราะห์ข้อมูล ใช้โปรแกรมคอมพิวเตอร์สำเร็จรูปสำหรับการวิเคราะห์ข้อมูล ในการคำนวณค่าสถิติต่างๆ ดังต่อไปนี้ วิเคราะห์สภาพทั่วไปของผู้ตอบแบบสอบถามโดยการแจกแจงความถี่ (Frequency) และหาร้อยละ(Percentage) วิเคราะห์ระดับความคิดเห็นเกี่ยวกับสภาพและปัญหาการดำเนินงานประกันคุณภาพภายในสถานศึกษาตามกรอบมาตรฐานการประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถมศึกษาเพชรบูรณ์ เขต 2 โดยใช้ค่าเฉลี่ย ($\overbar{X}$) และส่วนเบี่ยงเบนมาตรฐาน (S.D) (บุญชม ศรีสะอาด, 2554) การเปรียบเทียบความคิดเห็นเกี่ยวกับสภาพและปัญหาการดำเนินงานประกันคุณภาพภายในสถานศึกษา จำแนกตามขนาดของสถานศึกษา และตำแหน่งหน้าที่ ด้วยการทดสอบค่าเอฟ
(F - test) และการทดสอบค่าที (t-test)

**สรุปผลการวิจัย**

ผู้ตอบแบบสอบถาม ส่วนใหญ่เป็นครูผู้สอน จำนวน 279 คน คิดเป็นร้อยละ 90.00 และส่วนใหญ่ปฏิบัติงานในสถานศึกษาขนาดเล็ก จำนวน 123 คน คิดเป็นร้อยละ 39.68

1. สภาพการดำเนินงานประกันคุณภาพภายในสถานศึกษาตามกรอบมาตรฐานการประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถมศึกษาเพชรบูรณ์ เขต 2 โดยภาพรวมอยู่ในระดับมาก โดยด้านที่มีการดำเนินงานมากที่สุด คือ ด้านกระบวนการบริหารและจัดการของผู้บริหารสถานศึกษา และด้านที่มีการดำเนินงานน้อยที่สุด คือคุณภาพของผู้เรียน

2. ปัญหาการดำเนินงานประกันคุณภาพภายในสถานศึกษาตามกรอบมาตรฐานการประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถม ศึกษาเพชรบูรณ์ เขต 2 โดยภาพรวมอยู่ในระดับน้อย โดยด้านที่มีปัญหามากที่สุด คือ ด้านระบบประกันคุณภาพภายในที่มีประสิทธิผล และด้านที่มีปัญหาน้อยที่สุด คือ ด้านคุณภาพของผู้เรียน

3. ผลการเปรียบเทียบสภาพและปัญหาการดำเนินงานประกันคุณภาพภายในสถานศึกษาตามกรอบมาตรฐานการประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถมศึกษาเพชรบูรณ์ เขต 2 จำแนกตามตำแหน่งหน้าที่ และขนาดของสถานศึกษาโดยภาพรวม พบว่า ด้านสภาพการดำเนินงาน โดยภาพรวมพบว่า มีความคิดเห็นไม่แตกต่างกัน ที่ระดับ .05 ด้านปัญหาการดำเนินงาน โดยภาพรวมพบว่า มีความคิดเห็นไม่แตกต่างกัน ที่ระดับ .05

**อภิปรายผลการวิจัย**

ผลการวิเคราะห์ข้อมูลการศึกษาเรื่องการดำเนินงานประกันคุณภาพภายในสถานศึกษาตามกรอบมาตรฐานการประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถมศึกษาเพชรบูรณ์ เขต 2 ผู้วิจัยจะกล่าวถึงประเด็นที่สำคัญ และอภิปรายผลจากข้อค้นพบที่ได้จากการศึกษาวิจัย ดังต่อไปนี้

สภาพการดำเนินงานประกันคุณภาพภายในสถานศึกษาตามกรอบมาตรฐานการประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถมศึกษาเพชรบูรณ์ เขต 2 โดยภาพรวมมีความคิดเห็นในระดับมาก เมื่อพิจารณารายด้าน พบว่า มีความคิดเห็นอยู่ในระดับมากทุกด้าน สอดคล้องกับงานวิจัยของสมพงษ์ อาจศัตรู (2549 : 77) ที่ได้ศึกษาสภาพและปัญหาการประกันคุณภาพภายในโรงเรียน สังกัดสำนักงานเขตพื้นที่การศึกษาขอนแก่น เขต 5 พบว่า สภาพการดำเนินงานประกันคุณภาพภายในโรงเรียน สังกัดสำนักงานเขตพื้นที่การศึกษาขอนแก่น เขต 5 อยู่ในระดับมาก และยังสอดคล้องกับ อุดม พวงเงินมาก (2552 : 79 – 80) ที่ศึกษาการดำเนินการประกันคุณภาพการศึกษาของโรงเรียนบ้านห้วยหมอเฒ่า อำเภอแม่สรวย สำนักงานเขตพื้นที่การศึกษาเชียงราย เขต 2 ซึ่งพบว่า โรงเรียนมีสภาพการดำเนินงานในระดับมาก ทั้งนี้อาจเนื่องมาจากทุกโรงเรียนจะต้องดำเนินการประกันคุณภาพการศึกษาตามพระราชบัญญัติการศึกษาแห่งชาติ พ.ศ. 2542 และฉบับแก้ไขเพิ่มเติม(ฉบับที่ 2) พ.ศ. 2545 โดยมีการดำเนินการประกันคุณภาพภายในสถานศึกษาตามกรอบมาตรฐานการประกันคุณภาพภายในสถานศึกษามาอย่างต่อเนื่อง เพื่อเป็นส่วนหนึ่งของการเตรียมรับการประเมินภายนอก เพื่อสร้างความมั่นใจให้กับทุกฝ่ายที่เกี่ยวข้องว่าโรงเรียนนั้นๆ ได้จัดการศึกษาได้อย่างมีคุณภาพ ทำให้สภาพการดำเนินงานประกันคุณภาพภายในสถานศึกษาตามกรอบมาตรฐานการประกันคุณภาพภายในสถานศึกษาอยู่ในระดับมากทุกด้าน

 ปัญหาการดำเนินงานประกันคุณภาพภายในสถานศึกษาตามกรอบมาตรฐานการประกันคุณภาพภายในสถานศึกษาของโรงเรียนสังกัดสำนักงานเขตพื้นที่การศึกษาประถมศึกษาเพชรบูรณ์ เขต 2 โดยภาพรวมมีความคิดเห็นในระดับน้อย สอดคล้องกับ สมพงษ์ อาจศัตรู (2549 : 77) ที่ได้ศึกษาสภาพและปัญหาการประกันคุณภาพภายในโรงเรียน สังกัดสำนักงานเขตพื้นที่การศึกษาขอนแก่น เขต 5 พบว่า ปัญหาการดำเนินงานประกันคุณภาพภายในโรงเรียน สังกัดสำนักงานเขตพื้นที่การศึกษาขอนแก่น เขต 5 อยู่ในระดัน้อยทุกด้าน ทั้งอาจเนื่องมาจากการดำเนินการประกันคุณภาพภายในสถานศึกษาตามกรอบมาตรฐานการประกันคุณภาพภายในสถานศึกษาเพิ่งถูกกระทรวงศึกษาธิการประกาศใช้เมื่อวันที่ ฉบับลงวันที่ 11 ตุลาคม พ.ศ. 2559 ซึ่งยังเป็นเวลาไม่นานนักจึงอาจจะยังพบปัญหาน้อยอยู่ รวมทั้งการดำเนินการประกันคุณภาพการศึกษาเป็นสิ่งที่โรงเรียนปฏิบัติเป็นประจำ ตามข้อกำหนดของพระราชบัญญัติการศึกษาแห่งชาติ พ.ศ.2542 และที่แก้ไขเพิ่มเติม (ฉบับที่ 2) พ.ศ. 2545 หมวด 6 มาตรา 48 ที่กล่าวว่าให้หน่วยงานต้นสังกัดและสถานศึกษาจัดให้มีระบบการประกันคุณภาพภายในสถานศึกษาและให้ถือว่าการประกันคุณภาพภายในเป็นส่วนหนึ่งของกระบวนการบริหารการศึกษาที่ต้องดำเนินการอย่างต่อเนื่อง โดยมีการจัดทำรายงานประจำปีเสนอต่อหน่วยงานต้นสังกัด หน่วยงานที่เกี่ยวข้องและเปิดเผยต่อสาธารณชนเพื่อนำไปสู่การพัฒนาคุณภาพและมาตรฐานการศึกษา และเพื่อรองรับการประกันคุณภาพภายนอก ทำให้เกิดปัญหาและอุปสรรคน้อยดังกล่าว

การเปรียบเทียบสภาพการดำเนินงานประกันคุณภาพภายในสถานศึกษา จำแนกตามตำแหน่งหน้าที่โดยภาพรวมและรายด้าน พบว่าผู้บริหารสถานศึกษาและครูมีความคิดเห็น ไม่แตกต่างกัน ทั้งนี้อาจเนื่องมาจากข้าราชการครูถึงแม้ตำแหน่งหน้าที่ต่างกันก็ต้องปฏิบัติตามพระราชบัญญัติระเบียบข้าราชการครูและบุคลากรทางการศึกษา พ.ศ.2547 เดียวกัน สอดคล้องกับงานวิจัยของฐิติยา ปทุมราษฎร์และ จิณณวัตร ปะโคทัง
(2557 : 96) ได้ศึกษาสภาพและปัญหาการบริหารงานบุคคลในสถานศึกษาขั้นพื้นฐานสังกัดสำนักงานเขตพื้นที่การศึกษาประถมศึกษาอุบลราชธานี เขต 5 ผลการวิจัยพบว่าข้าราชการครูที่มีตำแหน่งต่างกัน เห็นว่า สภาพและปัญหาการบริหารงานบุคคล ในสถานศึกษา สังกัดสำนักงานเขตพื้นที่การศึกษาประถมศึกษาอุบลราชธานี เขต 5 โดยรวม และรายด้านไม่แตกต่างกัน

การเปรียบเทียบค่าเฉลี่ยเกี่ยวกับสภาพการดำเนินงานประกันคุณภาพภายในสถานศึกษา จำแนกตามขนาดสถานศึกษา พบว่า บุคลากรในสถานศึกษาขนาดต่างกันมีความคิดเห็น ไม่แตกต่างกัน ทั้งนี้อาจเนื่องมาจากสถานศึกษาที่มีขนาดต่างกันมีจำนวนบุคลากรต่างกันปฏิบัติตามพระราชบัญญัติระเบียบข้าราชการครูและบุคลากรทางการศึกษา พ.ศ.2547 เดียวกันจึงเป็นเหตุหนึ่งที่ความคิดเห็นไม่แตกต่างกัน

การเปรียบเทียบปัญหาการดำเนินงานประกันคุณภาพภายในสถานศึกษา จำแนกตามตำแหน่งหน้าที่โดยภาพรวมและรายด้าน พบว่า ผู้บริหารสถานศึกษาและครูมีความคิดเห็น ไม่แตกต่างกัน ทั้งนี้อาจเนื่องมาจากข้าราชการครูถึงแม้ตำแหน่งหน้าที่ปฏิบัติงานในโรงเรียนตามระเบียบเดียวกันและต้องปฏิบัติตามพระราชบัญญัติระเบียบข้าราชการครูและบุคลากรทางการศึกษา พ.ศ.2547 เดียวกันจึงเป็นเหตุหนึ่งที่ความคิดเห็นไม่แตกต่างกัน

การเปรียบเทียบปัญหาการดำเนินงานประกันคุณภาพภายในสถานศึกษา จำแนกตามขนาดของสถานศึกษาโดยภาพรวม พบว่า บุคลากรในสถานศึกษาขนาดต่างกันมีความคิดเห็นไม่แตกต่างกัน ทั้งนี้อาจเนื่องมาจากสถานศึกษาที่มีขนาดต่างกันมีจำนวนบุคลากรต่างกันปฏิบัติตามพระราชบัญญัติระเบียบข้าราชการครูและบุคลากรทางการศึกษา พ.ศ.2547 เดียวกันจึงเป็นเหตุหนึ่งที่ความคิดเห็นไม่แตกต่างกัน

**ข้อเสนอแนะ**

**1. ข้อเสนอแนะที่ได้จากการวิจัย**

1.1 โรงเรียนควรให้ความสำคัญกับกิจกรรมวันสำคัญต่างๆ ที่จะช่วยให้นักเรียนได้เรียนรู้ และเข้าใจถึงความสำคัญ ประวัติและความเป็นมา และเกิดความภาคภูมิใจในวัฒนธรรม รวมทั้งการหาปราชญ์ในท้องถิ่นเข้ามามีบทบาทในการจัดการเรียนรู้ของนักเรียน ซึ่งเป็นทั้งการอนุรักษ์ภูมิปัญหาท้องถิ่น ภูมิปัญญาไทย และเปิดโอกาสให้ชุมชนเข้ามามีส่วนร่วมกับการจัดการศึกษา

1.2 โรงเรียนควรส่งเสริมให้บุคลากรค้นคว้า ศึกษาวิธีการวิเคราะห์ สังเคราะห์ข้อมูล ด้วยเครื่องมือที่เหมาะสม โดยเรียนรู้ผ่านระบบออนไลน์ซึ่งจะช่วยประหยัดทรัพยากรหลายๆ อย่าง และได้ผู้ที่เชี่ยวชาญสามารถวิเคราะห์ สังเคราะห์ข้อมูลได้

1.3 ครูผู้สอนควรจะทำความเข้าใจผู้เรียนเป็นรายบุคคลเนื่องจากผู้เรียนมีความสนใจ ความถนัด รูปแบบการเรียนรู้ รวมทั้งความรู้ความสามารถที่แตกต่างกัน ซึ่งมีธีการหนึ่งที่ได้ผลดี ก็คือการทำการศึกษา/วิจัย เพื่อทราบถึงจุดแข็ง จุดอ่อนของผู้เรียน แล้วหาวิธีพัฒนาให้เป็นจุดเด่น และแก้ไขจุดบกพร่อง ดังนั้นผู้บริหารควรให้คำแนะนำ ปรึกษาเพื่อให้ครูผู้สอนดำเนินการศึกษา/วิจัย เพื่อพัฒนาการเรียนการสอน และติดตามผลมากขึ้น

1.4 โรงเรียนควรใช้ช่องทางการสื่อสารออนไลน์ และสื่อสังคมออนไลน์ต่างๆ ที่ช่วยการประสานงานเป็นไปได้อย่างสะดวกรวดเร็ว รวมทั้งการรับ – ส่งข้อมูลก็สามารถทำได้ทุกที่ ทุกเวลา ซึ่งจะช่วยให้โรงเรียนได้ข้อมูลที่มีประโยชน์ เพื่อนำข้อมูสารสนเทศนำมาวิเคราะห์ สังเคราะห์ เพื่อพัฒนาโรงเรียน พัฒนานักเรียน พัฒนาคุณภาพการศึกษาให้สูงขึ้นได้

**2. ข้อเสนอแนะสำหรับการทำวิจัยครั้งต่อไป**

2.1 ควรศึกษาสภาพและปัญหาการดำเนินการประกันคุณภาพภายในสถานศึกษาตามกรอบมาตรฐานการประกันคุณภาพภายในสถานศึกษาของโรงเรียน กับตัวแปรอื่น เช่น ประสบการณ์การทำงานของข้าราชการครู คณะกรรมการการศึกษาขั้นพื้นฐานของโรงเรียน ผู้ปกครองนักเรียน

2.2 ควรมีวิจัยเชิงคุณภาพ หรือวิจัยภาคสนามเพื่อยืนยันคำตอบหรือข้อสรุปของวิจัยครั้งนี้

2.3 ควรศึกษาสภาพและปัญหาการดำเนินการประกันคุณภาพภายในสถานศึกษาตามกรอบมาตรฐานการประกันคุณภาพภายในสถานศึกษาของโรงเรียน โดยใช้เครื่องมือการวิจัยอย่างอื่น เช่น การสังเกต (observe) การสัมภาษณ์ (interview)

2.4 ควรมีการศึกษาวิจัยเรื่อง การประกันคุณภาพภายในสถานศึกษาตามกรอบมาตรฐานการประกันคุณภาพภายในสถานศึกษาของโรงเรียน ให้ครอบคลุมทุกสำนักงานเขตพื้นที่การศึกษา เพื่อยืนยันถึงสภาพและปัญหาการประกันคุณภาพภายในโรงเรียนได้ครอบคลุมและทั่วถึงทุกโรงเรียนในสังกัดสำนักงานคณะกรรมการการศึกษาขั้นพื้นฐานนำไปสู่การพัฒนาการประกันคุณภาพภายในของโรงเรียนในสังกัดได้ทั่วถึงอย่างแท้จริง

**เอกสารอ้างอิง**

จันทิพย์ เครือจันทร์. (2554). **ผลของแรงจูงใจในการปฏิบัติงานที่มีต่อความผูกพันต่อโรงเรียนของครูโรงเรียนเซนต์หลุยส์ ฉะเชิงเทรา.** วิทยานิพนธ์การศึกษามหาบัณฑิต.
สาขาวิชาการบริหารการศึกษา. บัณฑิตวิทยาลัย มหาวิทยาลัยบูรพา.

จำลอง บุญหล้า. (2550). **แนวทางการพัฒนาการดำเนินการประกันคุณภาพภายในโรงเรียนชุมชนโปร่งวังม่วง.** การศึกษาค้นคว้าอิสระ การศึกษามหาบัณฑิต. สาขาวิชาการบริหารการศึกษา. บัณฑิตวิทยาลัย มหาวิทยาลัยราชภัฏเลย.

ฐิติยา ปทุมราษฎร์และ จิณณวัตร ปะโคทัง. 2557. **สภาพและปัญหาการบริหารงานบุคคลในสถานศึกษาขั้นพื้นฐานสังกัดสำนักงานเขตพื้นที่การศึกษาประถมศึกษาอุบลราชธานี
เขต 5.** วิทยานิพนธ์ ครุศาสตรมหาบัณฑิต. สาขาวิชาการบริหารการศึกษา.มหาวิทยาลัยราชภัฏอุบลราชธานี.

บุญชม ศรีสะอาด. (2554). **หลักการวิจัยเบื้องต้น.** พิมพ์ครั้งที่ 9. กรุงเทพมหานคร : สุวิริยาสาส์น.

สมพงษ์ อาจศัตรู. (2549). **สภาพและปัญหาการประกันคุณภาพภายในโรงเรียนสังกัดสำนักงานเขตพื้นที่การศึกษาขอนแก่น เขต 5.** วิทยานิพนธ์ ครุศาสตรมหาบัณฑิต. สาขาวิชาการบริหารการศึกษา มหาวิทยาลัยราชภัฏเลย.

สำนักงานเขตพื้นที่การศึกษาประถมศึกษาเพชรบูรณ์ เขต 2. (2559). **แผนอัตรากำลังครูและบุคลากรทางการศึกษา.** สำนักงานเขตพื้นที่การศึกษาประถมศึกษาเพชรบูรณ์ เขต 2. เพชรบูรณ์.

สำนักงานคณะกรรมการพัฒนาเศรษฐกิจและสังคมแห่งชาติ (2559). **แผนพัฒนาเศรษฐกิจและสังคมแห่งชาติ ฉบับที่ 11(พ.ศ. 2555 – 2559).** กรุงเทพฯ : ไม่ระบุสถานที่พิมพ์.

สำนักงานทดสอบทางการศึกษา. (2553). **การกำหนดมาตรฐานการศึกษาของสถานศึกษา.** กรุงเทพฯ : ชุมชนสหกรณ์การเกษตรแห่งประเทศไทย.

สำนักงานรับรองมาตรฐานและการประเมินคุณภาพการศึกษา(องค์การมหาชน). (2542). **ระบบการประกันคุณภาพการศึกษาตามเจตนารมณ์ของพระราชบัญญัติการศึกษาแห่งชาติ พ.ศ. 2542**. กรุงเทพฯ : สำนักงานรับรองมาตรฐานและการประเมินคุณภาพการศึกษา(องค์การมหาชน).